Imali smo raspravu u Saboru o pitanju interpelacije koju je pokrenuo SDP vezano za nabavu aviona. Argumentiranom raspravom odbacili smo prijedlog interpelacije. Zbog sigurnosti Hrvatske Vlada ne odustaje od nabave aviona zapadne tehnologije, kazao je premijer Plenković na početku današnje sjednice Vlade.

– Isto tako, boravak na sigurnosnoj konferenciji u Münchenu, na kojoj je bila i potpredsjednica Vlade Marija Pejčinović-Burić, bio je iskorišten i za razgovore s predstavnicima Lockheed Martina i Saaba. Istaknuli su kako su zainteresirani za suradnju te spremni sudjelovati u budućim nabavama zrakoplova – dodao je premijer.

Osvrnuo se i na susret s Hrvatima u Njemačkoj, razgovore o temi Tri mora, zatim na raspravu s Michelom Barnierom o Brexitu, sigurnosnu situaciju u istočnoj Europi, a potom je istaknuo zadovoljstvo posjetom Varaždinu.

Plenković je zatim prešao na reformu školstva.

– Vlada je odlučna da ispuni ambiciju da se u idućoj školskoj godini krene s frontalnom primjenom obrazovne reforme i novih kurikula u svim predmetima. Mi smo do sada uspješno usuglasili i objavili čak 27 kurikula. Ostala su još samo dva i oni će biti usuglašeni. Kurikulum povijesti ponovno je postao tema. Naš je cilj da obrazovni sustav bude prilagođen potrebama tržišta rada. Isto tako djeci mora ukorijeniti ključna identitetska pitanja, vrijednosni sustav te temeljno obrazloženu hrvatsku povijest, jezik i kulturu. Cilj je i da nove generacije dobro znaju što su vrijednosti Domovinskog rata, ali isto tako i da se vrlo jasno određuju prema pitanjima poput holokausta uz osudu onih režima koji su bili najgori tijekom Drugog svjetskog rata. Mi tu nemamo nikakvih dilema kada je riječ o ustaškom režimu – kazao je Plenković i dodao:

Što se tiče trenutačnog teksta koji je prošao javnu raspravu i koji je dorađen, u njemu nema relativizacije holokausta. Želimo da se nakon druge javne rasprave, uz konzultaciju nekoliko ključnih autoriteta, postigne konsenzus te da se onda do iduće školske godine pripreme novi udžbenici.